b'\n_START_ARTICLE_\n\xc5\xbdmogaus gemalas\n_START_PARAGRAPH_\n\xc5\xbdmogaus gemalas (arba embrionas; lot. embryo)\xc2\xa0\xe2\x80\x93 \xc5\xbemogaus organizmo raidos stadija, trunkanti 8 savaites nuo apvaisinimo. Po gemalo sekanti \xc5\xbemogaus raidos stadija vadinama vaisiumi._NEWLINE_I\xc5\xa1 prad\xc5\xbei\xc5\xb3, veikiant spermoje esan\xc4\x8dioms med\xc5\xbeiagoms, kiau\xc5\xa1ial\xc4\x85st\xc4\x97 atsiskiria nuo j\xc4\x85 supan\xc4\x8di\xc5\xb3 folikulinio epitelio l\xc4\x85steli\xc5\xb3. Po to ji skaidosi ir susidaro pana\xc5\xa1ios \xc4\xaf aviet\xc4\x99 blastodermos l\xc4\x85stel\xc4\x97s. Gemalas kiau\xc5\xa1intakiu juda gimdos gleivin\xc4\x97s link\xc2\xa0\xe2\x80\x93 tai trunka 7-10 dien\xc5\xb3. Blastocistos laikotarpiu (7-oji vystymosi para) gemalas \xc4\xafsitvirtina gimdos gleivin\xc4\x97je, kuri jau yra prisotinta gemal\xc4\x85 maitinan\xc4\x8di\xc5\xb3 med\xc5\xbeiag\xc5\xb3. Gemalo prisitvirtinimo prie gimdos vietoje ima formuotis placenta, per kuri\xc4\x85 vaisius maitinamas. \xc4\xaesitvirtin\xc4\x99s gemalas spar\xc4\x8diai vystosi, atsiranda vis\xc5\xb3 svarbiausi\xc5\xb3 organ\xc5\xb3 ir sistem\xc5\xb3 u\xc5\xbeuomazgos, formuojasi liemuo, veidas, galva, gal\xc5\xabn\xc4\x97s. Jis tampa pana\xc5\xa1us \xc4\xaf gimus\xc4\xaf \xc5\xbemog\xc5\xb3, bet lytin\xc4\x97s liaukos dar nediferencijuotos pagal lyties po\xc5\xbeymius. Tik 8-\xc4\x85j\xc4\x85 embriono vystymosi savait\xc4\x99 d\xc4\x97l lytini\xc5\xb3 chromosom\xc5\xb3 poveikio gonados tampa s\xc4\x97klid\xc4\x97mis arba kiau\xc5\xa1id\xc4\x97mis (priklausomai nuo H-Y antigeno, kur\xc4\xaf reguliuoja Y-chromosoma). Gemalas vystosi labai intensyviai, o prisitaikymo mechanizmai dar nei\xc5\xa1sivyst\xc4\x99, tod\xc4\x97l jis labai jautrus: jam kenkia deguonies tr\xc5\xabkumas, perkaitimas, mikrobai, virusai, alkoholis ir kt. Gemalui gali pakenkti kai kurie vaistai, tapdami i\xc5\xa1sigimimo prie\xc5\xbeastimi.\n_START_SECTION_\nGemalo k\xc5\xabno formavimasis\n_START_PARAGRAPH_\nPer pirm\xc4\x85sias dvi embriogenez\xc4\x97s savaites beformis embrioblastas \xc4\xafgija gemalinio disko form\xc4\x85. Tre\xc4\x8di\xc4\x85j\xc4\x85 savait\xc4\x99 gemalinis diskas \xc2\xa0pasidaro cilindro formos. Jo skiriasi galvin\xc4\x97, uodegin\xc4\x97 dalys ir liemuo. Gemalo ilgis\xc2\xa0\xe2\x80\x93 2\xc2\xa0mm. Jame yra apie 10 somit\xc5\xb3. Abu nervinio vamzd\xc5\xbeio galai yra atviri, o stuburo styga nuo endodermos dar ne visai atsiskyrusi. I\xc5\xa1 trynio mai\xc5\xa1o susidar\xc4\x99s alantojis \xc4\xafauga \xc4\xaf jungiam\xc4\x85j\xc4\xaf stiebel\xc4\xaf. \xc5\xa0iuo laikotarpiu \xc5\xa1irdis jau susitraukin\xc4\x97ja. Trynio mai\xc5\xa1o salel\xc4\x97je pasirodo kraujo salel\xc4\x97s ir pirmieji forminiai kraujo elementai._NEWLINE_Ketvirt\xc4\x85j\xc4\x85 savait\xc4\x99, rie\xc4\x8diantis gemalo k\xc5\xabnui, i\xc5\xa1ry\xc5\xa1k\xc4\x97ja pirmyk\xc5\xa1t\xc4\x97 \xc5\xbearna, kepen\xc5\xb3, kasos u\xc5\xbeuomazgos. Pradeda formuotis rankos, v\xc4\x97liau\xc2\xa0\xe2\x80\x93 ir kojos, susidaro \xc5\xa1irdies pertvaros, uosl\xc4\x97s plakod\xc4\x97s, aki\xc5\xb3 taur\xc4\x97s ir l\xc4\x99\xc5\xa1io bei ausies p\xc5\xabslel\xc4\x97s. Nervinis vamzdis u\xc5\xbeanka, formuojasi galvos smegen\xc5\xb3 p\xc5\xabslel\xc4\x97s. I\xc5\xa1 nugaros smegen\xc5\xb3 i\xc5\xa1auga nervai. Skiriami 28 somitai, formuojasi rykliniai \xc5\xbeiaun\xc5\xb3 lankai._NEWLINE_\xc5\xa0e\xc5\xa1i\xc5\xb3 savai\xc4\x8di\xc5\xb3 gemalo galva ir uodegin\xc4\x97 dalis pakrypusios \xc4\xaf pilvo pus\xc4\x99. Uodegin\xc4\x97 dalis yra visi\xc5\xa1kai susiformavusi. Galva didel\xc4\x97, nes greitai auga galvos smegenys. B\xc5\xabna jau penkios galvos smegen\xc5\xb3 p\xc5\xabslel\xc4\x97s. Skirasi apatinis ir vir\xc5\xa1utinis \xc5\xbeandikauliai. Nosies \xc5\xa1nerv\xc4\x97s susiformavusios, toliau formuojasi i\xc5\xa1orin\xc4\x97 ausis, vidin\xc4\x97s ausies sraig\xc4\x97 tik pradeda formuotis. I\xc5\xa1 ryklini\xc5\xb3 (\xc5\xbeiaun\xc5\xb3) mai\xc5\xa1eli\xc5\xb3 susidaro u\xc5\xbekr\xc5\xab\xc4\x8dio liauka, prieskydin\xc4\x97s liaukos ir u\xc5\xbe\xc5\xbeiauniai k\xc5\xabneliai. Lie\xc5\xbeuvio u\xc5\xbeuomazgos susijungusios, vyksta raumen\xc5\xb3 histogenez\xc4\x97. Ji vyksta ir vir\xc5\xa1kinamojo kanalo sienoje. Augant rankoms ir kojoms, ry\xc5\xa1k\xc4\x97ja pir\xc5\xa1t\xc5\xb3 u\xc5\xbeuomazgos, be to, kartu gal\xc5\xabn\xc4\x97s lenkiasi \xc4\xaf priek\xc4\xaf (pronacija) ir antr\xc4\x85j\xc4\xaf m\xc4\x97nes\xc4\xaf delnai jau b\xc5\xabna pasisuk\xc4\x99 \xc5\xbeemyn. Kojos galutinai baigia lenktis, kai vaikas pradeda vaik\xc5\xa1\xc4\x8dioti._NEWLINE_A\xc5\xa1tunt\xc4\x85j\xc4\x85 savait\xc4\x99 baigiasi lytini\xc5\xb3 liauk\xc5\xb3 diferenciacija: jau galima atskirti individo lyt\xc4\xaf. A\xc5\xa1tuoni\xc5\xb3 savai\xc4\x8di\xc5\xb3 gemalo visos pagrindin\xc4\x97s strukt\xc5\xabros ir organ\xc5\xb3 sistemos jau b\xc5\xabna diferencijuotos. Gemalas \xc4\xafgyja ai\xc5\xa1ki\xc4\x85 \xc5\xbemogaus i\xc5\xa1vaizd\xc4\x85. Susidaranti vaga skiria galv\xc4\x85 nuo liemens. Akys i\xc5\xa1 galvos \xc5\xa1on\xc5\xb3 pasislinkusios \xc4\xaf priek\xc4\xaf. Atsirad\xc4\x99 vokai yra sulip\xc4\x99. Gal\xc5\xabn\xc4\x97s pailg\xc4\x97jusios. A\xc5\xa1tunt\xc4\x85j\xc4\x85 savait\xc4\x99 baigiasi gemalo formavimosi tarpsnis.\n_START_SECTION_\n23 \xc5\xbemogaus gemalo formavimos stadijos\n_START_PARAGRAPH_\nO\xe2\x80\x99Rahilly R. (1972), remdamasis Va\xc5\xa1ingtono Karnegio instituto gemal\xc5\xb3 kolekcijos tyrimais, i\xc5\xa1skyr\xc4\x97 23 \xc5\xbemogaus gemalo formavimosi stadija, kurioms b\xc5\xabdingi tam tikri morfologiniai po\xc5\xbeymiai._NEWLINE_1 stadija (iki antrosios dienos)\xc2\xa0\xe2\x80\x93 apvaisinimas;_NEWLINE_2 stadija (antroji\xc2\xa0\xe2\x80\x93 tre\xc4\x8dioji dienos)\xc2\xa0\xe2\x80\x93 zigotos skilimas;_NEWLINE_3 stadija (ketvirtoji\xc2\xa0\xe2\x80\x93 penktoji dienos)\xc2\xa0\xe2\x80\x93 morul\xc4\x97s ir blastocitos susidarymas;_NEWLINE_4 stadija (apie \xc5\xa1e\xc5\xa1t\xc4\x85j\xc4\x85 dien\xc4\x85)\xc2\xa0\xe2\x80\x93 implantacijos prad\xc5\xbeia;_NEWLINE_5 stadija (septintoji\xc2\xa0\xe2\x80\x93 dvyliktoji dienos)\xc2\xa0\xe2\x80\x93 baigiasi implantacija. diferencijuoja trofoblastas, susidaro dvilap\xc4\x97 blastocista ir pirminis trynio mai\xc5\xa1as. Gemalo ilgis\xc2\xa0\xe2\x80\x93 0,1-0,2\xc2\xa0mm;_NEWLINE_6 stadija (tryliktoji diena)\xc2\xa0\xe2\x80\x93 atsiranda pirminiai choriono gaureliai, formuojasi antrinis trynio mai\xc5\xa1as. gemalo ilgis\xc2\xa0\xe2\x80\x93 0,2\xc2\xa0mm;_NEWLINE_7 stadija (\xc5\xa1e\xc5\xa1ioliktoji\xc2\xa0\xe2\x80\x93 septynioliktoji dienos)\xc2\xa0\xe2\x80\x93 susiformuoja trilap\xc4\x97 blastocista. Gemalo ilgis\xc2\xa0\xe2\x80\x93 0,4\xc2\xa0mm;_NEWLINE_8 stadija (a\xc5\xa1tuonioliktoji diena)\xc2\xa0\xe2\x80\x93 susidaro stuburo styga (notochorda), nervin\xc4\x97 plok\xc5\xa1tel\xc4\x97, pirmieji somitao. Gemalo ilgis\xc2\xa0\xe2\x80\x93 1,0-1,5\xc2\xa0mm;_NEWLINE_9 stadija (dvide\xc5\xa1imt pirmoji diena)\xc2\xa0\xe2\x80\x93 yra nervin\xc4\x97 vaga, formuojasi mezenchiminis \xc5\xa1irdies vamzdelis. Gemalo ilgis\xc2\xa0\xe2\x80\x93 1,0-1,5\xc2\xa0mm;_NEWLINE_10 stadija (dvide\xc5\xa1imt antroji diena)\xc2\xa0\xe2\x80\x93 formuojasi nevinis vamzdis, pulsuoja \xc5\xa1irdis, yra somit\xc5\xb3. Gemalo ilgis\xc2\xa0\xe2\x80\x93 2,0-3,5\xc2\xa0mm;_NEWLINE_11 stadija (dvide\xc5\xa1imt ketvirtoji diena)\xc2\xa0\xe2\x80\x93 yra 13-20 somit\xc5\xb3, susidaro galvin\xc4\x97 ir uodegin\xc4\x97 gemalo dalys. u\xc5\xbeanka snapin\xc4\x97 nervinio vamzdelio anga. Gemalo ilgis\xc2\xa0\xe2\x80\x93 2,5-4,5\xc2\xa0mm;_NEWLINE_12 stadija (dvide\xc5\xa1imt penktoji\xc2\xa0\xe2\x80\x93 dvide\xc5\xa1imt septintoji dienos)\xc2\xa0\xe2\x80\x93 yra 21-29 somitai, matomos gal\xc5\xabni\xc5\xb3 u\xc5\xbeuomazgos, aus\xc5\xb3 vagel\xc4\x97s, u\xc5\xbeanka uodegin\xc4\x97 nervinio vamzdelio anga. Gemalo ilgis\xc2\xa0\xe2\x80\x93 3,0-5,0\xc2\xa0mm;_NEWLINE_13 stadija (dvide\xc5\xa1imt a\xc5\xa1tuntoji diena)\xc2\xa0\xe2\x80\x93 yra 30 somit\xc5\xb3, susidar\xc4\x99 \xc2\xa0\xc5\xbeiaun\xc5\xb3 lankai, l\xc4\x99\xc5\xa1io u\xc5\xbeuomazgos ir pirmin\xc4\x97 burna. Gemalo ilgis\xc2\xa0\xe2\x80\x93 4-6\xc2\xa0mm;_NEWLINE_14 stadija (trisde\xc5\xa1imt antroji diena)\xc2\xa0\xe2\x80\x93 matomos pla\xc5\xa1takos, veido ataugos, aki\xc5\xb3 taur\xc4\x97s. Gemalo ilgis\xc2\xa0\xe2\x80\x93 5-7\xc2\xa0mm;_NEWLINE_15 stadija (trisde\xc5\xa1imt tre\xc4\x8dioji diena)\xc2\xa0\xe2\x80\x93 matomos p\xc4\x97dos, jungiasi veido ataugos, susidar\xc4\x99s kaklo antis. Gemalo ilgis\xc2\xa0\xe2\x80\x93 7-9\xc2\xa0mm;_NEWLINE_16 stadija (trisde\xc5\xa1imt septintoji diena)\xc2\xa0\xe2\x80\x93 tinklain\xc4\x97je jau yra pigmento, susiformavusi vir\xc5\xa1utin\xc4\x97 l\xc5\xabpa ir ausies kalvel\xc4\x97. Gemalo ilgis\xc2\xa0\xe2\x80\x93 8-11\xc2\xa0mm;_NEWLINE_17 stadija (keturiasde\xc5\xa1imt pirmoji diena)\xc2\xa0\xe2\x80\x93 matomos pir\xc5\xa1t\xc5\xb3 u\xc5\xbeuomazgos, smegen\xc5\xb3 p\xc5\xabslel\xc4\x97s. Gemlo ilgis\xc2\xa0\xe2\x80\x93 11-14\xc2\xa0mm;_NEWLINE_18 stadija (keturiasde\xc5\xa1imt ketvirtoji diena)\xc2\xa0\xe2\x80\x93 matomi kojos pir\xc5\xa1tai, yra vokai, kr\xc5\xabt\xc5\xb3 speneliai, pradeda kaul\xc4\x97ti kaulai (osifikacija). Gemalo ilgis\xc2\xa0\xe2\x80\x93 13-17\xc2\xa0mm;_NEWLINE_19 stadija (keturiasde\xc5\xa1imt a\xc5\xa1tuntoji diena)\xc2\xa0\xe2\x80\x93 atsiranda alk\xc5\xabn\xc4\x97s linkis, suirsta kloakos membrana. Gemalo ilgis\xc2\xa0\xe2\x80\x93 16-18\xc2\xa0mm;_NEWLINE_20 stadija (penkiasde\xc5\xa1imt pirmoji diena)\xc2\xa0\xe2\x80\x93 rankos jau susiformavusios, yra bambos i\xc5\xa1var\xc5\xbea. Gemlo ilgis\xc2\xa0\xe2\x80\x93 18-22\xc2\xa0mm;_NEWLINE_21 stadija (penkiasde\xc5\xa1imt antroji diena)\xc2\xa0\xe2\x80\x93 ry\xc5\xa1k\xc5\xabs koj\xc5\xb3 pir\xc5\xa1tai, indiferenti\xc5\xa1ki \xc5\xa1oriniai lytiniai organai. Gemalo ilgis\xc2\xa0\xe2\x80\x93 22-24\xc2\xa0mm;_NEWLINE_22 stadija (penkiasde\xc5\xa1imt ketvirtoji diena)\xc2\xa0\xe2\x80\x93 koj\xc5\xb3 pir\xc5\xa1tai atsiskyr\xc4\x99, akys pla\xc4\x8diai atmerktos. Gemalo ilgis\xc2\xa0\xe2\x80\x93 23-28\xc2\xa0mm;_NEWLINE_23 stadija (penkiasde\xc5\xa1imt septintoji diena)\xc2\xa0\xe2\x80\x93 susidariusi galvos ir k\xc5\xabno forma, i\xc5\xa1oriniai lytiniai organai dar nesaviti. Gemalo ilgis\xc2\xa0\xe2\x80\x93 27-31\xc2\xa0mm;\n_START_SECTION_\nSklaidos ydos\n_START_PARAGRAPH_\nSklaidos ydos n\xc4\x97ra lemiamos kokio nors vieno etriologinio veiksnio. Joms atsirasti turi \xc4\xaftakos \xc5\xbealingi aplinkos veiksniai, taip pat paveldimi chromosominiai ar genetiniai veiksniai.\n_START_SECTION_\nAplinkos veiksniai\n_START_PARAGRAPH_\nDaug \xc5\xbealing\xc5\xb3 aplinkos veiksni\xc5\xb3 gali pa\xc5\xbeeisti gemalo formavim\xc4\x85si gimdoje. Daugum\xc4\x85 sklaidos yd\xc5\xb3 sukelia virusai. Raudonuke sergant motinai pirm\xc5\xb3j\xc5\xb3 trij\xc5\xb3 n\xc4\x97\xc5\xa1tumo m\xc4\x97nesi\xc5\xb3 laikotarpiu yra tikimyb\xc4\x97, kad atsiras sklaidos ydos, susijusios su aki\xc5\xb3, aus\xc5\xb3, \xc5\xa1irdies bei smegen\xc5\xb3 formavimusi. Sklaidos ydas taip pat lemia gripo, raup\xc5\xb3, infekcinio hepatito sukel\xc4\x97jai. Jei infekcija pa\xc5\xbeeid\xc4\x97 gemal\xc4\x85 labai ankstyvuoju embriogenez\xc4\x97s laikotarpiu, gali \xc4\xafvykti persileidimas. Taip pat nustatyta, kad sklaidos ydas sukelia citomegalovirusas, kurio u\xc5\xbesikr\xc4\x97tusi motina gali nejausti. Jis gali sukelti aklum\xc4\x85, hepatosplenomegalij\xc4\x85, kartais gali sukelti ir mir\xc5\xa1tamus padarinius, pa\xc5\xbeeidus CNS (centrin\xc4\x99 nerv\xc5\xb3 sistem\xc4\x85). Pana\xc5\xa1ius padarinius gali sukelti ir paprastoji p\xc5\xabslin\xc4\x97, poliomielito, v\xc4\x97jaraupi\xc5\xb3 virusai._NEWLINE_Sklaidos ydas da\xc5\xbenai sukelia motinos vartojami vaistai n\xc4\x97\xc5\xa1tumo metu, ypa\xc4\x8d pirmaisiais trim m\xc4\x97nesiais. Labai \xc5\xbealingai veikia narkotikai, alkoholis, nikotinas. Vartojant alkohol\xc4\xaf, did\xc4\x97ja tikimyb\xc4\x97 sulaukti palikuoni\xc5\xb3, sergan\xc4\x8di\xc5\xb3 silpnaprotyste. Sklaidos ydas gali sukelti n\xc4\x97\xc5\xa1\xc4\x8diosios i\xc5\xa1g\xc4\x85stis, u\xc5\xbesit\xc4\x99susi nervin\xc4\x97 (stresin\xc4\x97) \xc4\xaftampa, triuk\xc5\xa1mas, vibracija. Normaliam vaisiaus formavimuisi svarbu motinos mityba, sveikata, gyvenamoji aplinka, jos u\xc5\xbeter\xc5\xa1tumas. \xc4\xaerodytas \xc5\xbealingas pesticid\xc5\xb3 poveikis gemalo raidai. Ydas sukelia ir hormon\xc5\xb3 sutrikimas n\xc4\x97\xc5\xa1tumo metu, vartojant androgeninius hormonus gali maskulinizuotis moteri\xc5\xa1kos lyties vaisiaus i\xc5\xa1oriniai lytiniai organai, estrogenai gali didinti sklaidos yd\xc5\xb3 atsiradim\xc4\x85 vyri\xc5\xa1kosios lyties vaisiui (s\xc4\x97klid\xc5\xbeiu, spermatozoid\xc5\xb3 ydos).\n_START_SECTION_\nChromosomin\xc4\x97s ydos\n_START_PARAGRAPH_\nChromosomin\xc4\x97s kilm\xc4\x97s raidos yrdos b\xc5\xabna susijusios su chromosom\xc5\xb3 skai\xc4\x8diaus ar j\xc5\xb3 strukt\xc5\xabros poky\xc4\x8diais. Chromosom\xc5\xb3 skai\xc4\x8dius pakinta mejoz\xc4\x97s I ar mejoz\xc4\x97s II metu, kai kuri nors chromosom\xc5\xb3 pora nei\xc5\xa1siskiria. D\xc4\x97l to gali keistis autosomini\xc5\xb3 ar lytini\xc5\xb3 chromosom\xc5\xb3 skai\xc4\x8dius._NEWLINE_Esant autosominei monosomijai, gemalas \xc5\xbe\xc5\xabva gimdoje. Autosomin\xc4\x97s trisomijos atveju formuojasi daugin\xc4\x97s sklaidos ydos, naujagimis mir\xc5\xa1ta per pirmus m\xc4\x97nesius po gimimo. Taip \xc4\xafvyksta esant 17-18 ir 13-15 chromosom\xc5\xb3 trisomijai. Ilgiau i\xc5\xa1gyvena asmenys, turintys 21 chromosom\xc5\xb3 poros trisomij\xc4\x85. \xc5\xa0iuo atvej\xc5\xb3 taip pat b\xc5\xabna daugini\xc5\xb3 sklaidos yd\xc5\xb3: proti\xc5\xa1kai atsilikusieji turi b\xc5\xabding\xc5\xb3 i\xc5\xa1or\xc4\x97s bruo\xc5\xbe\xc5\xb3 (\xc4\xafstri\xc5\xbeas aki\xc5\xb3 ply\xc5\xa1ys, platus tarpuakis, epikantas, pusiau pravira burna, trumpi pir\xc5\xa1tai), raumen\xc5\xb3 hipotonij\xc4\x85, endokrinini\xc5\xb3 liauk\xc5\xb3 funkcij\xc5\xb3 sutrikimus. (\xc5\xa0i liga vadinama Dauno sindromu)._NEWLINE_Lytini\xc5\xb3 Y chromosom\xc5\xb3 monosomijos atveju gemalas \xc5\xbe\xc5\xabva. X\xc2\xa0\xe2\x80\x93 monosomija pasirei\xc5\xa1kia simptom\xc5\xb3 deriniu ir vadinamas Ternerio sindromu. X monosomijos atveju moteris turi ne visi\xc5\xa1kai susiformavusius pirminius ir antrinius lytinius po\xc5\xbeymius, plat\xc5\xb3 kakl\xc4\x85, ir kt._NEWLINE_Lytini\xc5\xb3 chromosom\xc5\xb3 trisomijos galimos esant trims X chromosomoms. esant XXX\xc2\xa0\xe2\x80\x93 fenotipi\xc5\xa1ka moteris, turi infantili\xc5\xa1kus lytinius organus, proti\xc5\xa1kai atsilikusi. Tokia yda atsiranda apvaisinus kiau\xc5\xa1in\xc4\x97l\xc4\xaf, turint\xc4\xaf dvi lytines chromosomas (XX), spermatozoidu, kuris taip pat turi X chromosom\xc4\x85. Esant trisomijai XXY\xc2\xa0\xe2\x80\x93 vyras turi atrofavusias s\xc4\x97klides, yra sterilus, matoma ginekomastija._NEWLINE_Did\xc4\x97jant lytini\xc5\xb3 chromosom\xc5\xb3 (XXXX, XXXXX\xc2\xa0\xe2\x80\x93 moteris, XXYY, XXXY, XXXXY\xc2\xa0\xe2\x80\x93 vyras) nustatomos vis did\xc4\x97jan\xc4\x8dios lytini\xc5\xb3 organ\xc5\xb3 sklaidos ydos ir did\xc4\x97jantis protinis atsilikimas.\n_START_SECTION_\nGen\xc5\xb3 ydos\n_START_PARAGRAPH_\nDaugelis \xc4\xafgimt\xc5\xb3 sklaidos yd\xc5\xb3 yra paveldimos ir palikuonis persiduoda pagal Mendelio paveldimumo d\xc4\x97snius. Tokiais atvejais ydas lemia neporini\xc5\xb3 gen\xc5\xb3 poky\xc4\x8diai, mutacijos. Kadangi genai koduoja med\xc5\xbeiag\xc5\xb3 apykaitos fermentus, gali sutrikti tam tikr\xc5\xb3 med\xc5\xbeiag\xc5\xb3 metabolizmas. D\xc4\x97l to audiniuose gali susikaupti tarpiniai ar pakit\xc4\x99 galutiniai med\xc5\xbeiag\xc5\xb3 apykaitos produktai. Sutrikus katalizinei tirozinas\xc4\x97s funkcijai, tirozinas never\xc4\x8diamas melaninu. Tokiu b\xc5\xabdu atsiranda albinizmas. Galaktozemijos atveju (sutrikus galaktoz\xc4\x97s virtimui \xc4\xaf gliukoz\xc4\x99) galaktoz\xc4\x97s metabolitai kaupiasi kepenyse ir kituose audiniuose, atsiranda gelta, protinis atsilikimas. Nesant ferment\xc5\xb3 (lizosomose), skaldan\xc4\x8di\xc5\xb3 mukopolisacharidus, jungiamojo audinio l\xc4\x85steli\xc5\xb3 ir net neuron\xc5\xb3 lizosomose kaupiasi mukopolisacharidai. Tokiais atvejais b\xc5\xabna grai\xc4\x8di\xc5\xb3, kraujagysli\xc5\xb3 sklaidos yd\xc5\xb3, taip pat protinis atsilikimas ir pan. Sunkias ir tam tikras sklaidos ydas sukelia autosominiai recesyvini\xc5\xb3 gen\xc5\xb3 sutrikimai (cistin\xc4\x97 fibroz\xc4\x97, glikogenoz\xc4\x97, sfingolipidoz\xc4\x97). Labai da\xc5\xbenai esant genetin\xc4\x97mis sklaidos ydoms, nustatomi ir sklaidos sutrikimai, atsirad\xc4\x99 d\xc4\x97l kit\xc5\xb3 (negenetini\xc5\xb3) prie\xc5\xbeas\xc4\x8di\xc5\xb3.'